2. december 2021

Fælleskommunalt høringssvar til samarbejdsaftale for borgere med PTSD i Region Syddanmark

De syddanske kommuner takker for det fremsendte høringsudkast til ny samarbejdsaftale for borgere med PTSD i Region Syddanmark. Kommunerne bakker op om samarbejdsaftalen og dets intentioner.

Kommunerne anerkender særligt det gennemgående fokus på tidlig opsporing af PTSD, for potentielt at kunne mindske de mere langsigtede følger af sygdommen og fokus på et sammenhængende og koordineret forløb. Det er godt at der i samarbejdsaftalen lægges vægt på, at de pårørende inddrages som en vigtig part i forløbet, og der samtidig er fokus på at støtte de pårørende.

Kommunerne ser frem til at samarbejde omkring borgere med PTSD i Syddanmark og de muligheder det giver for et styrket tværsektorielt samarbejde.

**Generelle kommentarer**

De syddanske kommuner har følgende kommentarer af generel karakter til samarbejdsaftalen:

* Der kan med fordel være et overblik over ansvars- og opgavefordelingen mellem involverede aktører i de forskellige faser: opsporing, udredning, behandling og efter endt behandling i samarbejdsaftalen.
* Der kan med fordel være en opsummering af kortlægningen af forløbene, og hvilke elementer der tages med fra kortlægningen til nye anbefalinger i samarbejdsaftalen.
* Der stilles spørgsmål ved, om kortlægningen af den nuværende praksis skal indgå så fyldestgørende i selve samarbejdsaftalen. Der stilles forslag om, at kortlægningen præsenteres i resumeform i samarbejdsaftalen, og de elementer der lægges vægt på i selve samarbejdsaftalen fremhæves.
* Det bemærkes som et generelt opmærksomhedspunkt, at der er samarbejdspartnere eksternt som er landsdækkende og som kommuner i syd kan samarbejde og sparre med. F.eks. Veterancentret i Ringsted.
* Hensyntagen til infrastrukturen i Syddanmark: Flere behandlingstilbud er placeret centralt i regionen (Vejle og Odense). For de borgere i målgruppen, der bor i udkantsområder, kan det kræve en del ressourcer at rejse til behandlingstilbuddene. Der opfordres derfor til, at der tages hensyn til det i planlægningen af tilbud og at det evt. overvejes, at etablere satellit-tilbud rundt i regionen.
* Det er vigtigt at have opmærksomhed på at store og mindre kommuner både har forskellige ressourcer og forskellige antal sager, og at dette lokalt kan have betydning for opgaveløsningen.

**Specifikke kommentarer**

De syddanske kommuner har følgende specifikke bemærkninger til samarbejdsaftale:

**Samarbejde og koordinering**

* Det fremhæves som værende af afgørende betydning, at det er tydeligt for borger og sagsbehandlere hvilke aktører der kan indgå i borgerens forløb. Der kunne med fordel være en præsentation af typiske aktører og ansvarsfordelingen herimellem i samarbejdsaftalen.

**Én samlet indgang i kommunen:**

* Kommunerne er enige i, at det skal være tydeligt for borgerne, hvor de skal henvende sig. Kommunens tilgang til mødet med borgeren er ikke koblet op på diagnoser, men tager udgangspunkt i den udfordring/det ønske borgeren har ved henvendelsen. Kommunerne er positive over for koordinering, og den konkrete organisering vil være afhængig af tilgængelige ressourcer i de enkelte kommuner.

Kommunerne arbejder målrettet med at sikre én samlet, koordineret indsats for alle borgere, herunder også dem med PTSD.

**Systematisk kommunikation**

* Kommunerne bakker op om afholdelse af netværksmøder/et koordinerende møde mellem relevante aktører sammen med borgeren, også at disse kan afholdes virtuelt. Det kan med fordel præciseres, hvem der har ansvaret for afholdelsen og referater, der opsummerer mødets konklusioner.
* Det bør præciseres hvilke kriterier der skal være opfyldt for at der er *beslutningskompetence* til stede på et netværksmøde.

**Fælles undervisning**

* Kommunerne bakker op om fælles videndeling, og ser fordele i at anvende samme sprogbrug, så der ikke opstår misforståelser og uklarheder når der kommunikeres på tværs af forvaltninger og sektorer.

**IPS-metoden**

* Modellen kan med fordel introduceres, eller præsenteres i et bilag. Endvidere hvad det kræves af kompetenceudvikling blandt personalet at kunne anvende metoden.
* Det bemærkes, at der fortsat må være metodefrihed til at understøtte den traumatiserede borgers tilknytning til arbejdsmarkedet og uddannelsesområdet.

**Landkort over psykiatriske tilbud**

* Til ”3.5. Landkort over psykiatriske tilbud for de tre målgrupper samt tilbud ved RCT – Rehabiliterings Center for Traumatiserede” skal det bemærkes, at der er mulighed for behandling for veteraner i både Odense og hos ATT i Vejle. Denne mulighed er ikke medtaget på kortet 3.5 eller i teksten under 3.3

**Pårørende**

* Det kan med fordel uddybes i aftalen hvorledes børn, som er pårørende til en voksen med PTSD, kan modtage støtte. Ifølge aftalen placeres opgaven i Center for pårørendeinddragelse under Region Syddanmark, men opsporing og tidlig indsats til gavn for børnene bør fremgå i samarbejdsaftalen.

På vegne af de 22 syddanske kommuner.